section_heading: Povijest
paragraph_text: Prve svjetovne pučke škole otvaraju se u zamahu pijetističkog pokreta u kasnom 17. stoljeću. Prosvijećeni pruski vladar Fridrik Viliam I. potaknut idejama prosvijećenog apsolutizma uvodi osnovno obrazovanje za svu djecu između 7. i 12. godine starosti, koja su u školama trebala steći vještine čitanja, pisanja i poznavanja katekizma. Prvi zakon o pučkoškolstvu donio je Fridrik II. Veliki 1763. godine, a napisao ga je bogoslov Johann Julius Hecker.